
A Vörös-erdő nyomában, avagy a radioaktivitás hatása az élővilágra

REZÜMÉ
Dolgozatomban a radioaktivitás és a nukleáris ipar előnyösebb oldalát, sokrétű felhasználhatóságát szeretném bemutatni. Felmérést végeztem egy rövid kérdőív segítségével, hogy a társadalom mennyire tájékozott ebben a témakörben, ezzel megmutatkozott, hogy általánosságban hiányosak az ismereteik. Egyik célom, hogy bővebb tudással rendelkezzenek és az áltudományos vagy teljes mértékben fantázián alapuló téves információkat kiszűrjék. Ez egy hosszabb távú cél, hiszen a megvalósulásához sok idő szükséges. Az igazságot a dolgozatomban a különböző tudományterületekről származó tények megismertetésével kívánom alátámasztani, így segítve, hogy a nemtudásból eredő félelem leépülhessen a radiológia területén kevésbé jártas emberekben. Ezen információk terjesztését a közvetlen környezetemben már elkezdtem és az idő előrehaladtával igyekszem minél több személyt bevonni a tájékoztatottak körébe.
A radiológia és a nukleáris ipar a mindennapokban nagy szerepet töltenek be, például az egészségügy vagy az energetika területén, ezért fontos, hogy a társadalom elfogadja ezeket.
A pályamunka felépítését tekintve a baleset rövid ismertetését, területi kiterjedését tartalmazza az első rész, ezt követően a legfontosabb szakkifejezések magyarázata következik majd betekintés a Vörös-erdő radioökológiai és ökológiai helyzetére. Ezen kívül helyett kapott benne felvetés a sugárzó veszélyes hulladékokra vonatkozóan és egy vizsgálat a tudományos és társadalmi megítéléssel kapcsolatban. A záró rész a vonatkozó szabályokról és a céljaim megvalósulásáról, javaslatokról szól, amik remélem, hogy a gyakorlati életbe átkerülve hasznosak lesznek.



